Britannian poliisi on tehnyt ratsian englantilaiseen maalaispubiin aiemmin tällä viikolla etsiessään varastettua puista maljaa. Monet pitävät kateissa olevaa puumaljaa aitona Graalin maljana eli astiana, josta Jeesus olisi juonut viimeisen maljansa viimeisellä ehtoollisella ennen ristiinnaulitsemistaan.

Poliisi ei kuitenkaan löytänyt ratsiassaan varastettua puuastiaa, joka tunnetaan Nanteosin kuppina. Poliisi sai vihjeen asiasta, minkä jälkeen kahdeksan poliisia ja poliisikoira tekivät ratsian Herefordshiressä Ross-on-Wyessä sijaitsevaan Crown Inn -pubiin sunnuntaina.

– He käänsivät paikan nurin. Heillä oli mukanaan kuituoptiikkakameroita, joilla he katsoivat kaikki nurkat, kolot ja sopet ja lattialankkujen aluset. He olivat selvästi tosissaan asialla, sanoi pubin omistaja Di Franklyn torstaina.

Poliisin mukaan tummaa puuta oleva kuppi on varastettu läheisestä talosta noin kuukausi sitten. Malja oli BBC:n mukaan (siirryt toiseen palveluun) lainattu walesilaisesta pankkiholvista sairaalle naiselle, mutta varastettu sillä aikaa, kun hän oli sairaalahoidossa. Kulhon muotoista astiaa, josta puuttuu iso osa, on säilytetty sinisessä samettipussukassa.

Hauraalla puuastialla on uskottu ainakin 1800-luvulta saakka olevan parantavia voimia ja se on houkutellut pyhiinvaeltajia ja muita ihmettelijöitä puoleensa. Malja on saanut nimensä walesilaisesta Nanteosin kartanosta, missä astiaa säilytettiin vuoteen 1952 saakka. Sinne se tuli 1500-luvulla Englannista paenneiden munkkien mukana, kun Henrik VIII lopetti luostarilaitoksen käännyttyään katolisuudesta protestantiksi.

Britanniaan malja on tarinan mukaan tullut Joosef Arimatealaisen mukana. Joosef Arimatealainen huolehti Raamatun mukaan Jeesuksen hautaamisesta, ja legendan mukaan hän olisi tuonut kristinuskon Britanniaan.

Tutkijat ovat kuitenkin sanoneet, että Nanteosin malja on käytännössä varmasti vuosisatoja ristiinnaulitsemista myöhäisempi. Se ei myöskään ilmeisesti ole oliivipuuta, jota Lähi-idässä olisi käytetty juoma-astioihin.

Lähteet: Reuters, Yle Uutiset